«Қалдырған ізің мәңгілік...»

Адам қанша жыл өмір сүрсе де, қандай іспен айналысса да, өмірдегі ең ұмытылмас сәттер болып мектепте өткізген уақыт қалатын шығар. Мектеп білім айдынындағы үлкен кеме. Осы кемеде он бір жыл уақытты әр бала өткізеді.Мектеп қабырғасында өткізген әрбір күн,әрбір қырық бес минут балалық шақтың балғын уақыты болып қала бермек...

Рухани жаңғыру аясында «Қалдырған ізің мәңгілік..» деп аталған Қараөзек орта мектебінің 40 жылдығы соның ішінде қазақ сыныптарының ашылғанына 20 жыл толуына орай кең ауқымды мерейлі кеш өтті. Кешке ардагер ұстаздар мен мектеп түлектері қатысты.

Тарихы сонау 1976 жылдан бастау алатын білім ордасына биыл міне –40 жыл. Қойнауында талай тарихты бүгіп жатқан білім ордасы осы жылдар ішінде мыңдаған шәкірттің жүрегіне нұр құйып, түлетіп ұшырды. Солардың жеткен жетістіктері, шыққан биіктері, атқарған игі істеріне сүйсініп, мақтанып жүрген жайы бар бүгіндері.

Осы киелі шаңырақтан талай қазақ баласы білім алып, отанымыздың игілігіне қызмет атқаруға өмірлік жолдамамен аттанды. Бір кезде 8 жылдық мектеп болып ашылған білім білім ошағы өзінің өсу-өркендеу жолында талай қиындық пен табысты сәттерді бастан кеше отырып, бүгінгі тәуелсіз елдің талантты балаларын оқытатын мектеп дәрежесіне дейін көтерілді.

Өткенсіз бүгін жоқ дегендей, 40 жылдық тарихында мектеп өміріне өздерінің өшпестей ізін қалдырған ұстаздар жайлы айтпай кетуге болмас. Санаға ақыл ұялатып, арманды алдан қиялататын, өмірді ұғынуыңа себеп, тірлікке кіруіңе көмек болатын, әр шәкіртін аялап, мейірім шуағын аямайтын, бала жүрегінде тұлғалық табиғатын мәңгілік қалдыратын ұстаздар қауымына алғысымыз шексіз.

Қараөзек орта мектебінің тәрбие ісінің меңгерушісі: Қ. Сәндігүл